Komisijos sprendimas
2002 m. balandžio 25 d,
iš dalies keičiantis Sprendimo 94/278/EB nuostatas dėl medaus importo
(pranešta dokumentu Nr. C(2002) 1523)
(tekstas svarbus EEE)
(2002/337/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje ir, ligų sukėlėjų atžvilgiu, Direktyvoje 90/425/EEB, prekybą Bendrijoje ir jų importą į Bendriją [1], su paskutiniais pakeitimais, padarytais Komisijos sprendimu 1999/724/EB [2], ypač jo 10 straipsnio 2 dalies a punktą,
kadangi:
(1) 1994 m. kovo 18 d. Komisijos sprendime 94/278/EB, pateikiančiame trečiųjų šalių, iš kurių valstybės narės leidžia importuoti tam tikrus Tarybos direktyvos 92/118/EEB reglamentuojamus produktus, sąrašą [3] su paskutiniais pakeitimais, padarytais Sprendimu 2001/700/EB [4], nurodoma, iš kurių trečiųjų šalių valstybės narės leidžia įvežti medų.
(2) Tanzanija Komisijai pateikė būtinas garantijas dėl liekanų ir nepageidaujamų priemaišų stebėjimo, kuriam taikoma 1996 m. balandžio 29 d. Tarybos direktyva 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinanti Direktyvas 85/358/EEB ir 86/469/EEB bei Sprendimus 89/187/EEB ir 91/664/EEB [5], ir jai 2000 m. vasario 8 d. Komisijos sprendimu 2000/159/EB dėl laikino trečiųjų šalių liekanų planų patvirtinimo pagal Tarybos direktyvą 96/23/EB [6] su paskutiniais pakeitimais, padarytais Sprendimu 336/2002/EB [7], buvo suteiktas laikinas patvirtinimas. Todėl Tanzanija turėtų būti įrašyta į Sprendimo 94/278/EB priede pateiktą sąrašą.
(3) Priėmus 2002 m. sausio 30 d. Komisijos sprendimą 2002/69/EB dėl tam tikrų apsaugos priemonių, taikomų gyvūninės kilmės produktams, įvežamiems iš Kinijos [8], Kinija turėtų būti išbraukta iš Sprendimo 94/278/EB priede pateikto sąrašo.
(4) Todėl Sprendimas 94/278/EB turėtų būti atitinkamai pakeistas.
(5) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 94/278/EB priedas pakeičiamas pagal šio sprendimo priedą.
2 straipsnis
Šis sprendimas yra skirtas valstybėms narėms.
Priimta Briuselyje, 2002 m. balandžio 25 d.